AOT เปิดขายซองประมูลเคาน์เตอร์ส่งสินค้าปลอดภาษี “สุวรรณภูมิ-ดอนเมือง” 28 พ.ย.
AOT เปิดขายซองประมูลเคาน์เตอร์ส่งสินค้าปลอดภาษี "สุวรรณภูมิ-ดอนเมือง" 28 พ.ย. รู้ผลประมูล ม.ค.ปีหน้า
AOT เปิดขายซองประมูลเคาน์เตอร์ส่งสินค้าปลอดภาษี "สุวรรณภูมิ-ดอนเมือง" 28 พ.ย. รู้ผลประมูล ม.ค.ปีหน้า
26 พ.ย. 2562

ผู้สื่อข่าวรายงานว่า บริษัท ท่าอากาศยานไทย จำกัด (มหาชน) หรือ AOT ประกาศประมูลงานให้สิทธิประกอบกิจการให้บริการเคาน์เตอร์ส่งมอบสินค้าปลอดอากร(Duty Free Pick-up Counter) ที่ท่าอากาศยานสุวรรณภูมิ และ ท่าอากาศยานดอนเมือง โดยกำหนดขายเอกสารการยื่นข้อเสนอการดำเนินงานงานดังกล่าวในวันที่ 28 พ.ย.- 13 ธ.ค.62
ทั้งนี้ AOT ให้สิทธิประกอบกิจการให้บริการเคาน์เตอร์ส่งมอบสินค้าปลอดอากร(Duty Free Pick-up Counter) ที่ท่าอากาศยานสุวรรณภูมิเพียงรายเดียว กำหนดตั้งแต่วันที่ 28 ก.ย.63 – 31 ธ.ค.73 ระยะเวลาเท่ากับ 10 ปี 3 เดือน ส่วนที่ท่าอากาศยานดอนเมืองก็มีเพียงรายเดียว โดยให้สิทธิดำเนินงาน ตั้งแต่วันที่ 1 ต.ค.65 – 31 ธ.ค.75 ระยะเวลาเท่ากับ 10 ปี 3 เดือนเช่นกัน  อย่างไรก็ตาม ไม่นับรวมถึงกรณีที่ AOT เป็นผู้ให้บริการเคาน์เตอร์ส่งมอบสินค้าปลอดอากรด้วยตนเอง
โดยตามประกาศฯ ระบุว่า การประมูลงานให้สิทธิ Duty Free Pick-up Counter ที่ท่าอากาศยานสุวรรณภูมิ มีกำหนดยื่นข้อเสนอการดำเนินงาน ในวันที่ 17 ม.ค.63 เวลา 9.00-11.00 น. และจะประกาศรายชื่อผู้ยื่นข้อเสนอการดำเนินงานที่มีคุณสมบัติครบถ้วนตามที่ AOT กำหนด ตั้งแต่เวลา 11.00 น.เป็นต้นไป  ส่วนกำหนดการเปิดซองเสนอค่าตอบแทนและประกาศผลคะแนนสูงสุด จะมีขึ้นในวันที่ 27 ม.ค.63 ตั้งแต่เวลา 9.30 น.เป็นต้นไป
ขณะที่การประมูลให้สิทธิ Duty Free Pick-up Counter ที่ท่าอากาศยานดอนเมือง ได้มีกำหนดการยื่นข้อเสนอ ในวันที่ 20 ม.ค.63 เวลา 9.00-11.00 น. และประกาศรายชื่อผู้ยื่นข้อเสนอการดำเนินงานที่มีคุณสมบัติครบถ้วนตามที่บริษัทกำหนด ตั้งแต่เวลา 11.00 น.เป็นต้นไป  โดยกำหนดการเปิดซองเสนอค่าตอบแทนและประกาศผลคะแนนสูงสุด ในวันที่ 27 ม.ค.63 ตั้งแต่เวลา 13.30 น. เป็นต้นไป